दिल्ली के मुख्यमंत्री और आम आदमी पार्टी के संयोजक अरविंद केजरीवाल ने बीजेपी और कांग्रेस पर आरोप लगाया है कि दोनों ही पार्टियों को अग्रवाल समाज से नफरत है। केजरीवाल ने इंदिरा गांधी स्टेडियम में वैश्य आभार कार्यक्रम में रविवार को शिरकत की जहां उन्होंने बीजेपी और कांग्रेस के ऊपर जमकर निशाना साधा। उनका एक वीडियो इस वक्त सोशल मीडिया पर काफी वायरल हो रहा है। वीडियो में केजरीवाल ने अपनी पार्टी के राज्यसभा सासंद सुशील गुप्ता और एनडी गुप्ता के मामले में बीजेपी पर जोरदार हमला बोला। उन्होंने कहा, ‘बीजेपी वाले और कांग्रेस वाले अग्रवाल समाज से नफरत करते हैं।’

दरअसल, जब सुशील गुप्ता और एनडी गुप्ता की राज्यसभा उम्मीदवारी की घोषणा आम आदमी पार्टी की तरफ से की गई थी, तब बीजेपी की ओर से विरोध के स्वर सुनाई दिए थे। इसी मामले में बोलते हुए केजरीवाल ने बीजेपी को जमकर घेरा। उन्होंने कहा, ‘मैंने पूछा कि सुशील गुप्ता में कोई कमी है, तो उन्होंने कहा नहीं। फिर मैंने पूछा कि एनडी गुप्ता में कोई कमी है तो भी उन्होंने कहा ना। फिर मैंने पूछा कि ऐसा है तो क्या समस्या है। तब उन्होंने कहा कि दो गुप्ता को टिकट दिए। मैंने कहा समस्या यह है कि तुम अग्रवाल समाज से नफरत करते हो, बीजेपी और कांग्रेस वाले अग्रवाल समाज से नफरत करते हैं…. मैंने कहा अब मैं खड़ा होता हूं सामने। वो चाहते थे कि हम टिकट कैंसिल करें, मैंने कहा कि तुम्हारा बाप भी टिकट कैंसिल नहीं करा सकता।’

बता दें कि सुशील गुप्ता और एनडी गुप्ता को राज्यसभा सांसद बनाने के लिए वैश्य समाज की तरफ से केजरीवाल के लिए आभार प्रदर्शन का कार्यक्रम रखा गया था। यह कार्यक्रम रविवार को इंदिरा गांधी स्टेडियम में हुआ था। इसी कार्यक्रम में दिल्ली के सीएम ने यह बात बोली। इसके अलावा उन्होंने पीएनबी घोटाला मामले में भी केंद्र सरकार को जमकर घेरा। केजरीवाल ने आरोप लगाया कि पंजाब नेशनल बैंक में हुए 11,400 करोड़ रुपये के घोटाले में भाजपा सरकार का शीर्ष नेतृत्व शामिल है।

उन्होंने कहा कि अरबपति नीरव मोदी के देश से भागने का कारण शायद यही हो। संवाददाताओं से बातचीत में मुख्यमंत्री ने कहा कि केंद्र सरकार को जवाब देना चाहिए कि मोदी और शराब कारोबारी विजय माल्या को कब गिरफ्तार किया जाएगा। उन्होंने कहा ‘‘11,000 करोड़ रुपये का घोटाला कर नीरव मोदी देश से भाग निकला, जो कि केवल संयोग नहीं हो सकता। कई एजेंसियां इसमें शामिल हैं और शीर्ष स्तर की सहमति के बगैर यह संभव नहीं है।’’ मुख्यमंत्री ने कहा ‘‘इसलिए, यह साफ है कि केंद्र की शीर्ष पंक्ति इस मामले में शामिल है। यह कैसे संभव है कि विजय माल्या 9000 करोड़ रूपये ले कर और नीरव मोदी 11,000 करोड़ रूपये ले कर भाग जाए। इससे साफ संकेत मिलता है कि केंद्र सरकार का शीर्ष नेतृत्व इसमें सीधे शामिल है।’’

Hindi News के लिए हमारे साथ फेसबुक, ट्विटर, लिंक्डइन, टेलीग्राम पर जुड़ें और डाउनलोड करें Hindi News App। में रुचि है तो

